CELEX: C2006/036/69
Language: fi
Date: 2006-02-11 00:00:00
Title: Asia T-411/05: Kanne  18.11.2005  — Gerolf Annemans v. komissio

11.2.2006   
            
            
               FI
            
            
               Euroopan unionin virallinen lehti
            
            
               C 36/32
            
         Kanne 18.11.2005 — Gerolf Annemans v. komissio
   (Asia T-411/05)
   (2006/C 36/69)
   Oikeudenkäyntikieli: hollanti
   Asianosaiset
   
      Kantaja: Gerolf Annemans (edustaja: asianajaja C. Symons)
   
      Vastaaja:Euroopan yhteisöjen komissio
   Vaatimukset
   
               —
            
            
               Kantaja vaatii EY:n perustamissopimuksen 231 artiklan ensimmäisen kohdan nojalla ensimmäisen oikeusasteen tuomioistuinta julistamaan mitättömäksi 5.9.2005 tehdyn Euroopan yhteisöjen komission päätöksen (asia COMP/39.225).
            
         Oikeudelliset perusteet ja pääasialliset perustelut
   Kantaja toteaa, että hän on tehnyt komissiolle kantelun Belgacomia ja Telenetiä vastaan EY 81 ja EY 82 artiklan rikkomisen perusteella loppukäyttäjille tarkoitettujen internet-laajakaistayhteyksien markkinoilla.
   Komissio ilmoitti kantajalle, että se katsoi hänen esittämiensä tosiseikkojen perusteella, ettei tuolla hetkellä ollut aihetta ryhtyä tarkempiin tutkimuksiin, ja että sen päätös, joka perustui sen yksikköjen käytettävissä oleviin tietoihin, oli väliaikainen, odotettaessa lisätietoja, joita kantaja aikoisi mahdollisesti toimittaa.
   Kantaja väittää ensinnäkin, että ei ole kantelun tekijän asiana kerätä näyttöä kantelun tutkimiseksi, vaan tämä kuuluu komissiolle, kantelun tekijän esittämien merkittävien epäilyjen perusteella.
   Kantajan mukaan komission toteamus, että tarjoajat vahvistavat usein hintansa markkinajohtajien perusteella, ei ole ratkaiseva selitys siihen kysymykseen, onko se, että Belgacomin ja Telenetin internet-hintojen välillä ei ole juurikaan eroja, seurausta puhtaasta sattumasta vapailla markkinoilla, vai onko se seurausta EY 81 artiklan rikkomisesta.
   Kantaja väittää myös, että hänen kantelussa mainitsemansa korkeammat hinnat Belgiassa eivät osoita sellaisinaan EY 82 artiklan rikkomista, mutta että ne eivät myöskään ole näyttöä siitä, että rikkomista ei ole tapahtunut. Näin ollen komissio ei voi tuon väitteen perusteella vapauttaa kantelun kohteena olevia yhtiöitä EY 82 artiklan rikkomisesta.
   Kantaja toteaa lisäksi, että komissio erehtyy katsoessaan, että on epäselvää, onko Belgacomilla ja Telenetillä määräävä asema Belgian markkinoilla. Kantaja toteaa tämän osalta, että kumpikin operaattori perii lähes samansuuruisia korkeita hintoja ja että niillä on yhdessä lähes 90 % Belgian internet-laajakaistayhteyksien markkinoista. Kantajan mukaan siitä, että markkinoilla on myös kilpailevia, halvempia ja nopeusluokaltaan hitaampia internet-yhteyksiä, ei voida vetää mitään johtopäätöksiä. Kantajan mukaan komission toteamukset ovat ristiriitaisia sen todetessa, että yhtäältä Belgisch Instituut voor Postdiensten en Telecommunicatie (BIPT) takaa kilpailun ja toisaalta, että kyseinen laitos tutkii paraikaa, onko kilpailu todella taattu Belgian markkinoilla.
   Kantaja toteaa lopuksi, että komissio ei ole osoittanut, miksi asialla ei ole riittävää merkitystä yhteisön kannalta.